ב-nrg מקצרים את חייו של דודו טופז ואז מחזירים אותו בזמן, בגוגל לא שמעו שהוא מת, ב"הארץ" מחזירים בתשובה שופט עליון, ב-ynet מקצצים לגירף את האיבר הלא נכון ועוד עיוותים בזמן ובחלל מן התקשורת העברית
  דודו טופז נוסע בזמן עם התאבדותו של דודו טופז, נפרדו ממנו ב-nrg מעריב כנהוג בעיתונות: תמונה של המנוח, שנת לידתו ושנת מותו – 2006.  nrg מעריב פירסם גם כתבה (24.8.09) על דודו טופז, ובה ציטוטים שטרם ראו אור, או עורך. כך מצוטט בכתבה ראש עיריית דימונה מאיר כהן, הרומז כי לטופז היתה מכונת זמן: "לזכותו של דודו ייאמר כי כאשר הגיע לדימונה הוא הסתובב בשנים 2004–2005, והרגיש כמו בבית". עוד מצוטט כהן באמירה: "כאשר סגן ראש העיר, יוסי עזריאל, נפטר ממחלה ממארת בשנת 2006, דודו התייחס לכך באחת התוכניות שלו וגייס כספים שהיו דרושים כדי לממן את הטיפול הרפואי". האם טופז התכוון להשתמש בכסף כדי לנסוע לעתיד ולקבל שם שיקוי המחיה מתים? אם nrg הצליח לראיין את טופז אחרי מותו, שום דבר אינו בלתי אפשרי.  ושמישהו יעדכן כבר את מודעת גוגל שקופצת בכתבות על מותו ומציעה "לפגוש את דודו טופז". בעצם, אם היא מציעה לפגוש את טופז במרום, אולי היא אינה שגויה (דרך הבלוג של יובל דרור).   ומה התירוץ של המודעה הזאת?  לאור הכוכבים לוקח שנה להגיע לכדור הארץ אתר גלי-צה"ל פירסם ידיעה (24.8.09) על שלושת הפיינליסטים של העונה השביעית של "כוכב נולד". בתמונה המלווה את הידיעה: הפיינליסטים מהעונה השישית.  למכירה: דלוריאן איך ynet מפרסם בסוף אוגוסט (24.8.09) כתבה שמדברת בלשון עתיד על מיזם מכירת מכוניות ש"יסתיים בשבוע השני של אוגוסט"? קיווינו שמדובר במכוניות שנוסעות בזמן, אבל האמת המשעממת היא שהכתב טעה והמבצע מסתיים ב-8.9.09.  גיור לקולא השופט החדש בבית-המשפט העליון, יצחק עמית, סווג כדתי באתר "הארץ" (25.8.09). עמית אמנם מגיע מרקע דתי ולמד בתיכון הדתי צייטלין, אבל בדוברות בתי-המשפט מבהירים לנו שעמית אינו דתי ואינו חובש כיפה.  הבעיה עם השוואנץ ynet דיווח (26.8.09) כי מבקרים ב"דיסקברי לגולנד" בברלין גונבים שוב ושוב את איבר מינו של גירף מלגו בגודל טבעי. "למה לא שיעשו ג’ירפה נקבה פשוט?!", תהה המגיב הראשון, ומגיבים נוספים מיהרו להתייחס גם הם לפטיש המוזר. מאוחר יותר תוקנה הכתבה ב-ynet: האיבר הגנוב הוא זנב הג’ירף, ולא איבר מינו. הפעם לא ynet אשם, כי אם סוכנות הידיעות רויטרס, שממנה תורגמה הידיעה. זו דיווחה במקור על פין, כנראה בגלל כפל המשמעות של המלה הגרמנית "שוואנץ" – "זנב" לפי המילון, "זין" בסלנג. כשהתגלתה הטעות, פירסמה הסוכנות את האייטם מחדש בגרסה מתוקנת. הטוקבקים הפאליים ב-ynet נותרו על כנם.    שערוריית פרס ספיר חדשות 10 (27.8.09) מדווחים שאסי דיין מוותר על פרס ספיר למפעל חיים. פרס ספיר מוענק לסופרים, ואילו דיין ויתר על פרס אופיר, המוענק לקולנוענים.  ח”כ יחיאל חזן מכחיש כל קשר לפרשה ynet מדווח (30.8.09) שהמוח של ספינת הנשק קארין איי נשלח לכלא. כנראה מדובר בספינה באמת מתקדמת.  יותר מעניין לכתוב מעריב העיתונאים אינם מחכים לפסק הדין כדי לקרוא לחשודה בהרעבת ילדיה "האם המרעיבה". וכשהם מקלידים ממש מהר, הם מכנים אותה "האם המעריבה".  מינויים חדשים יובל שטייניץ מונה לשר העוצר (ניוזלטר פרסומי של "דה-מרקר").  איציק אוחיון מונה לרעש העיר פתח-תקווה (ynet, 30.8.09).  שאול אלוביץ מונה לעיש עסקים (דה-מרקר ויקי).  והזמר ליאונרד כהן מונה לכדורגלן (תפוז אנשים).  עניין של גיאוגרפיה ynet מדווח (23.8.09) שארה"ב ביצעה ניסוי בטיל בליסטי, ששוגר מקליפורניה ופגע במטרות באוקיאנוס האטלנטי. מדוע שארה"ב תסכן את שלום תושביה בשיגור טיל שמסלולו חוצה את היבשה מהחוף המערבי למזרחי? היא לא: ארה"ב שיגרה את הטיל אל מטרות באוקיאנוס השקט.  ענייני מדע אחרי שלמדנו על קיומם של חיידקים ידידותיים, ב-ynet מסבירים לנו שיש שני סוגים של זיהום: הלא בריא והבריא.  האם האשה מתה משפעת החזירים, כפי שרומזת הכותרת, או שהסיבה למותה אינה ידועה, כפי שנטען בכותרת המשנה? (אתר "הארץ", 23.8.09).  מספרים מיליונים או מיליארדים? ב"כלכליסט" (20.8.09) מזרימים לחברה צ’יליאנית סכום שגדול מהתמ"ג השנתי של צילה.  כמה עולים מכנסי ג’ינס לנשים בגאפ? (אתר "דה-מרקר", 26.8.09)  הכל לכדי תמונה אסוציאטיבית nrg מעריב ממשיך להצמיד תמונות אקראיות לכתבות. והפעם: שלי יחימוביץ’ בכתבה על מבצע הרמדאן של אורנג’.  א-לי-מות גל האלימות משפיע על מנסחי הכותרות בוואלה.  הערב בטלוויזיה הממיר המקליט יס-מקס הקליט פרקים מהסדרה "רוק 30" ב-1994, 12 שנה לפני שהסדרה עלתה לאוויר ועשור לפני שהוא עצמו הושק.  ועוד מסע בזמן: בערוץ התרבות והבידור ב-ynet לא היו בטוחים אם פרק הפתיחה של "הישרדות" שודר ביום פרסום הכתבה או בערב שלפניו, והחליטו שלא להחליט (29.8.09).  תיקונים ב"התיקונים" בטור הקודם (27.8.09) דיווחתי שב"ישראל היום" (20.8.09) נפלה טעות: בתקציר הסרט סיטי-איילנד נכתב כי "הבן הצעיר מעדיף פורנו גס עם נשים שמנות ומבשלות" במקום "נשים שמנות ובשלות". בתקציר הרשמי של הסרט מוזכר רק פטיש לנשים שמנות, אולם הקוראת יעל מזוז מוסרת: "ראיתי את הסרט, ולמרבה ההפתעה אכן מדובר בנשים שמנות ומבשלות, ולא נשים שמנות ובשלות".  עוד טענתי בטור הקודם כי ב"ידיעות אחרונות" (21.8.09) שגו באיות: ידיעה על בזים ששוחררו לטבע קיבלה את הכותרת "פורסים כנף", ולא כפי שסברתי שנכון, "פורשים כנף". אורן פרסיקו העיר כי לפי מילון אבן-שושן, אפשר להשתמש ב"לפרוס" (לפרוסות) גם במשמעות של "לפרוש". ריבי רונן מ"כלכליסט" כתבה לי: "פרס/פרש הם היינו הך. כך לפי מילון רב-מילים. כמו תפיסה/תפישה. האקדמיה ללשון ביטלה את ההבדלים בין המלים והפעלים הללו, שמקורם דומה". זכות המלה האחרונה לעורכת הלשון של "העין השביעית", רחל פרץ: "ההבחנה בין פרישה לפריסה דקה. ברם, לא אכתוב לפרוש נקניק, אלא לפרוס. בכל מקרה שהביטוי מתייחס לביתור מזון או אובייקטים שלמים כלשהם – פריסה. השאר – אני מחליטה לפי העניין".  תודה לתורמים א., אבי שרף, אורן פרסיקו, אילת, איתן שלו, אלעד אבן, אלעד הרלב, אסף שוחמי, אסף שטיין, ברק פיטוסי, גילעד נס, דן גריינפלד, דן מלמד, דפי קודיש-וייכרט, הלל סטולר, זיגמונד, חגי אלקיים, יונתן נד”ב, יותם הדר, יעל מזוז, משה טל, נירית וייס, עדי עליה, עומר מילר, רועי רוטמן, שלומי לאופר ותומר כהן. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.